Něhdy woblubowany hosćenc na kromje Wulkeje Dubrawy budźe saněrowany. Tomu je tamniša gmejnska rada njedawno přihłosowała, byrnjež jedna naležnosć problematiska była.
Wulka Dubrawa (UM/SN). Hosćenc „Lěsny hrodźik“ na kromje Wulkeje Dubrawy budźe přichodny čas wobšěrnje saněrowany. Twarskej próstwje su čłonojo Wulkodubrawskeje gmejnskeje rady na swojim zašłym posedźenju přihłosowali. Wo doskónčnym přizwolenju wšak rozsudźi Budyski krajnoradny zarjad.
Kaž z předłohi wobzamknjenja wuchadźa, ma so „Lěsny hrodźik“ přichodnje zaso jako hosćenc a přenocowanska městnosć wužiwać. Wonkownje so na twarjenju wjele njezměni. Jeničce do sewjerneho směra je powjetšenje planowane. Dale předwidźane su wjacore nowe terasy kaž tež nowy zachod, kotryž budu tež ludźo z handicapom wužiwać móc. Na wuchodnym a zapadnym dźělu wokrjesneje dróhi do směra na Radwor, kotraž nimo twarjenja wjedźe, maja parkowanske městna nastać.
szl_Latn szl_Latn szl_Latn